钦定古今图书集成/明伦汇编/闺媛典/第373卷 > 《妆台记》 > 《女饰》
## 钦定古今图书集成/明伦汇编/闺媛典/第373卷 > 《妆台记》 > 《女饰》

舜加女人首饰，钗，杂以牙玳瑁为之。
周文王于髻上加珠翠翘花，傅之铅粉。其髻高曰“凤
髻”，又有云髻，步步而摇，故曰“步摇。”

始皇宫中悉好神仙之术，乃梳神仙髻，皆红妆翠眉，
汉宫尚之。后有“迎春髻”、“垂云髻”，亦相尚。

汉武就李夫人取玉簪搔头，自此宫人多用玉。时王
母下降，从者皆“飞仙髻”、“九环髻”，遂贯以凤头钗、孔雀
搔头，云头篦以玳瑁为之。
汉明帝令宫人梳“百合分髾髻、同心髻。”

魏武帝令宫人梳“反绾髻，插云头篦”，又梳“百花髻。”

《隋文》宫中梳九真髻，红妆，谓之“桃花面”，插翠翘桃苏
搔头，帖五色花子。

炀帝令宫人梳迎唐八鬟髻，插翡翠钗子，作日妆。又
令梳“翻荷髻，作啼妆；坐愁髻，作红妆。”

唐武德中，宫中梳“半翻髻，又梳反绾髻、乐游髻。”
开元中，梳双鬟、“望仙髻及回鹘髻。”

贞元中，梳“归顺髻”，帖“五色花子。”

《古今注》云：“长安作盘桓髻、惊鹄髻复作。”《鬌髻》一云
梁冀妻堕马妆之遗状也。

晋永嘉间，妇人束发，其缓弥甚。紒之坚，不能自立，发
被于额，自出而已。吴妇盛妆者，急束其发，而劘角过
于耳。

惠帝元康中，妇人之饰有五兵佩又以金银、玳瑁之
属为斧、钺、戈戟以当笄。

太元中，王公妇女，必缓鬓倾髻，以为盛饰。用发既多，
不可恒戴，乃先于木及笼上装之，名曰“假髻。”

宋元嘉六年，民间妇人结发者，三分发，抽其鬟直向
上，谓之“飞天紒。”始自东海，流被民庶。

天宝初，贵族妇人则簪步摇，衫袖窄小。

贵妃常以假髻为首饰，而好服黄裙。

蜀孟㫤末年，妇女治发为高髻，号“朝天髻。”
理宗朝，宫妃梳高髻于顶，曰“不走落。”

梁简文诗：“同安鬟里拨，异作额间黄。”拨者，捩开也。妇
女理鬟用拨，以木为之，形如枣核，两头尖，尖可二寸
长，以漆光泽，用以松鬓，名曰鬓枣。竞作薄妥髻，如古
之蝉翼鬓也。

《后周静帝》令宫人“黄眉墨妆。”

汉武帝令宫人扫“八字眉。”

汉日给宫人，螺子黛翠眉。

魏武帝令宫人扫青黛眉连头眉一画连心细长，谓
之“仙蛾妆。”齐梁间多效之。

唐贞元中，“令宫人青黛画蛾眉。”

《古今注》云：“梁冀妻改翠眉为愁眉。”

《魏宫人画长眉》。

《西京杂记》云：“司马相如妻文君，眉色如望远山，时人
效画远山眉。”

五代宫中画眉：一曰开元御爱眉，二曰小山眉，三曰
五岳眉，四曰三峰眉，五曰垂珠眉。六曰月棱眉，又名
却月眉。七曰分梢眉。八曰涵烟眉。九曰拂云眉，又名
横烟眉。十曰倒晕眉。东坡诗：“成都画手开十眉，横烟
却月争新奇。”

唐末点唇有胭脂晕品，“石榴娇，大红春、小红春、嫩吴
香、半边娇、万金红，圣檀心、露珠儿、《内家圆》《天宫》、巧恪
儿殷，淡红心、猩猩晕、小朱龙格，双唐眉花奴。”

妇人画眉有倒晕妆，古乐府有《晕拢鬓》之句。

今妇人面饰用花子，起自唐上官昭容所制，以掩黥
迹也。

《隋文》宫中贴“五色花子”，则前此已有其制，乃彷于宋
寿阳公主“梅花落面”事也。

宋淳化间，京师妇女竞剪黑光纸团靥，又装缕鱼腮
骨，号“鱼媚子”，以饰面，皆花子之类耳。